**Adnoddau ar gyfer Gwasanaeth Coffa yn dilyn cyfnod y pandemig**

**Trefn ar gyfer Gwasanaeth Coffa**

**Y DOD YNGHYD**

*Y mae’r gweinidog yn croesawu’r bobl ac yn cyflwyno’r gwasanaeth.*

*Gellir dweud brawddegau o’r Ysgrythur.*

*Dywed y gweinidog:*

Yr ydym yn cwrdd yn enw Iesu Grist,

a fu farw ac a gyfododd er gogoniant Duw Dad.

Gras a thrugaredd a fo gyda chwi:

**a hefyd gyda thi.**

Disgwyliwn nid wrth y pethau a welir

ond wrth y pethau nas gwelir;

oherwydd byrhoedlog yw’r pethau a welir,

ond y mae’r pethau nas gwelir yn dragwyddol.

Daethom ynghyd heddiw

i gofio gerbron Duw ein brawd/chwaer ***E*.**,

i ddiolch am ei *f/*bywyd

ac i gysuro y naill y llall yn ein galar.

**GWEDDI AGORIADOL**

*Naill ai*

Dad nefol,

diolchwn i ti am iti ein llunio ar dy ddelw dy hun

a rhoddi inni ddoniau corff, meddwl ac ysbryd.

Diolchwn iti yn awr am ***E.***

ac am yr hyn a olygai i bob un ohonom.

Wrth inni anrhydeddu’r coffa amdano/*i*,

gwna ni’n fwy ymwybodol mai ti yw’r un

y daw oddi wrtho bob rhodd berffaith,

gan gynnwys y rhodd o fywyd tragwyddol trwy Iesu Grist. **Amen.**

*Neu*

Dad nefol, moliannwn dy enw

am bawb a orffennodd y bywyd hwn yn dy garu di

ac yn ymddiried ynot,

am esiampl eu bywydau,

am y bywyd a’r gras a roddaist iddynt

ac am y tangnefedd y maent yn gorffwyso ynddo.

Molwn di heddiw am dy was/wasanaethferch ***E.***

ac am bopeth a wnaethost trwyddo/*i*.

Tyrd i gwrdd â ni yn ein tristwch

a llanw ein calonnau â moliant a diolchgarwch,

er mwyn ein Harglwydd atgyfodedig, Iesu Grist. **Amen.**

**DARLLENIAD(AU) O’R YSGRYTHUR A PHREGETH**

*Ar ddiwedd pob darlleniad gall y darllenydd ddweud:*

Dyma air yr Arglwydd.

**I Dduw y bo’r diolch.**

*Gellir defnyddio caneuon a darlleniadau heb fod o’r Beibl, a gellir rhoi teyrngedau.*

*Gellir defnyddio un o’r gweddïau hyn i gysylltu â Datgan y Ffydd neu â’r Diolchgarwch.*

*Naill ai*

Dad nefol,

Diolchwn iti am dy was/wasanaethferch ***E.***.

Moliannwn di wrth inni gofio ei *f/b*ywyd

a mawrygu’r cof amdano/*i*.

Bendithiwn di am iddo/*i*, o ddwyn dy ddelw di,

ddyfod â goleuni i’n bywyd;

oherwydd gwelsom yn ei *g/ch*yfeillgarwch

adlewyrchiad o’th dosturi,

yn ei *g/*onestrwydd ddrych o’th ddaioni,

ac yn ei ffyddlondeb gipolwg o’th gariad tragwyddol.

Caniatâ i bob un ohonom, y rhai amddifaid a garodd,

ras i ddilyn ei *h/*esiampl dda

fel y delom gydag ef/hi i’th deyrnas dragwyddol;

trwy Iesu Grist ein Harglwydd,

a fu farw ac a gyfododd drachefn ac a agorodd borth y gogoniant,

ac y bo iddo’r moliant yn oes oesoedd. **Amen.**

*Neu*

Iachawdwr hollalluog,

y mae gan y sawl a fu farw mewn ffydd

lawenydd bythol yn dy wyddfod.

Am y rhai ohonom a adawyd, bydd gyda ni yn ein tristwch

a thro ein golygon atat ti.

Trwy dy farwolaeth un waith am byth ar y groes,

cyfod ni i fywyd newydd,

dyro inni fuddugoliaeth dros angau

a hyder i edrych ymlaen at dy ddyfodiad. **Amen.**

**YMBILIAU**

*Naill ai*

Dad hollalluog, Dduw Greawdwr, ffynhonnell a diben pob bywyd:

**trugarha wrthym.**

Iesu Grist, Iachawdwr croeshoeliedig ac Arglwydd byw,

cydymaith a thywysydd:

**trugarha wrthym.**

Ysbryd Glân, yr adnewyddir ni trwy dy nerth,

ac y cerddwn yn dy oleuni heb nac amheuaeth nac ofn:

**trugarha wrthym.**

Yng ngwendid ein ffydd,

baster ein gobaith,

a’n diffyg cariad:

**trugarha wrthym.**

Pan gadwn ein doniau i ni ein hunain,

a cheisio byw hebot:

**trugarha wrthym.**

Am iti ein creu i ti dy hun:

**diolchwn iti, O Arglwydd.**

Am dy fod yn cynnal bywyd pob enaid:

**diolchwn iti, O Arglwydd.**

Am dy fod yn ein cysuro yn ein holl ofidiau a thrallodion,

a’n harwain at ddyfroedd diddanwch:

**diolchwn iti, O Arglwydd.**

Am iti, yn atgyfodiad dy Fab,

roddi inni sicrwydd ffydd,

goleuni gobaith a grym cariad:

**diolchwn iti, O Arglwydd.**

*Neu*

Gweddïwn yn hyderus ar Dduw ein Tad,

a gyfododd Grist ei Fab oddi wrth y meirw er iachawdwriaeth pawb.

Caniatâ, O Arglwydd, i’th was/wasanaethferch adnabod y cyflawnder bywyd

a addewaist i’r rhai sy’n dy garu.

Arglwydd, yn dy drugaredd, **gwrando ein gweddi.**

Bydd yn agos at y rhai sy’n galaru:

cynydda eu ffydd yn dy gariad tragwyddol.

Arglwydd, yn dy drugaredd, **gwrando ein gweddi.**

Cryfhaer ein ffydd,

bydded inni fyw gweddill ein bywydau gan ddilyn dy Fab,

a bod yn barod pan elwi ni i fywyd tragwyddol.

Arglwydd, yn dy drugaredd, **gwrando ein gweddi.**

Trugarha wrth y rhai sy’n marw;

nertha hwy â gobaith,

a llanw hwy â thangnefedd a llawenydd dy bresenoldeb.

Arglwydd, yn dy drugaredd, **gwrando ein gweddi.**

Arglwydd, cyflwynwn bawb a fu farw i’th gariad di-feth,

fel y cyflawner ynddynt dy ewyllys di;

a gweddïwn y cawn ninnau ran gyda hwy

yn dy deyrnas dragwyddol;

trwy Iesu Grist ein Harglwydd. **Amen.**

Gweddïwn yn hyderus ar y Tad:

**Ein Tad yn y nefoedd** ...

*Neu*

Fel y dysgodd ein Hiachawdwr ni, gweddïwn yn hyderus:

**Ein Tad, yr hwn wyt yn y nefoedd** ...

***Gweddi am barodrwydd i fyw yng ngoleuni tragwyddoldeb***

*Naill ai:*

O Arglwydd, cynnal ni

trwy gydol dydd ein bywyd blin,

hyd onid estynno’r cysgodion a dyfod yr hwyr,

distewi o ddwndwr byd,

tawelu o dwymyn bywyd

a gorffen ein gwaith.

Yna, Arglwydd, yn dy drugaredd dyro inni breswylfa ddiogel,

gorffwysfa sanctaidd a thangnefedd yn y diwedd;

trwy Grist ein Harglwydd. **Amen.**

*Neu*

Dduw tragwyddol,

Y dywedodd dy Fab Iesu Grist,

"Peidiwch â gadael i ddim gynhyrfu eich calon”

ac “Nac ofnwch”,

tynn ymaith oddi wrthym ofn marwolaeth;

dwg ni i’r lle yr aeth ef i’w baratoi inni;

a dyro inni ei dangnefedd am byth. **Amen.**

*Neu*

Dwg ni, O Arglwydd ein Duw, yn ein deffro olaf,

at dŷ a phorth y nefoedd,

i fynd drwy’r porth hwnnw a byw yn y tŷ

lle nad oes na thywyllwch na gor-ddisgleirdeb

ond un goleuni di-dor;

dim sŵn na distawrwydd,

ond un miwsig di-dor;

dim ofnau na gobeithion,

ond un meddiant di-dor;

dim diwedd na dechrau,

ond un tragwyddoldeb di-dor;

yn nhrigfannau dy ogoniant a’th arglwyddiaeth

byth heb ddiwedd. **Amen.**

**GWEDDÏAU YMDDIRIED A CHYFLWYNO**

*Naill ai*

Arglwydd Iesu, ein prynwr,

buost farw yn ewyllysgar,

fel yr achubid pawb o farwolaeth i fywyd.

Trwy farw agoraist byrth bywyd

i bawb sy’n credu ynot.

Gan hynny, cyflwynwn ***E.*** i’th freichiau trugarog,

gan gredu y caiff, a’i b/*ph*echodau wedi eu maddau,

le o lawenydd a goleuni a thangnefedd

yn nheyrnas dy ogoniant am byth. **Amen.**

*Neu*

Dad nefol,

rhoddaist inni sicrwydd

y caiff pawb sy’n gobeithio yn dy Fab

ac yn credu ynddo

fywyd tragwyddol.

Gan ymddiried yn dy ffyddlondeb,

cyflwynwn ***E.*** i’th drugaredd,

gan ddisgwyl y dydd mawr hwnnw

pan gyfodi ni gyda*g* ef/ hi i fywyd mewn buddugoliaeth

ac y safwn ger dy fron,

a’th holl greadigaeth wedi ei gwneud yn newydd ynddo ef,

er gogoniant dy deyrnas nefol. **Amen.**

*Neu*

Dduw ein creawdwr a’n prynwr,

trwy dy allu fe orchfygodd Crist farwolaeth

a dychwelyd atat mewn gogoniant,

yn dwyn yn ei gorff olion ei ddioddefaint.

Mewn hyder yn dy fuddugoliaeth

a chan hawlio dy addewidion,

yr ydym yn ymddiried ***E.*** i’th ofal

yn enw Iesu ein Harglwydd,

sydd, er iddo farw, yn awr yn fyw

ac yn teyrnasu gyda thi a’r Ysbryd Glân,

yn un Duw yn awr ac am byth. **Amen.**

**YR ANFON ALLAN A’R DIWEDDGLO**

***Y Tangnefedd***

Dywedodd Iesu: Yr wyf yn gadael i chwi dangnefedd;

yr wyf yn rhoi i chwi fy nhangnefedd i fy hun.

Nid fel y mae'r byd yn rhoi yr wyf fi'n rhoi i chwi.

Peidiwch â gadael i ddim gynhyrfu'ch calon,

a pheidiwch ag ofni.

Tangnefedd y Crist atgyfodedig a fyddo bob amser gyda chwi:

**A hefyd gyda thi.**

Ni all nac einioes nac angau

ein gwahanu ni oddi wrth gariad Duw

yn Iesu Grist ein Harglwydd.

*Naill ai:*

Bydded i Grist y bugail da eich lapio yn ei gariad,

eich llenwi a thangnefedd

a’ch tywys mewn gobaith gydol eich dyddiau;

a bendith Duw hollalluog,

y Tad a’r Mab a’r Ysbryd Glân,

a fo yn eich plith ac a drigo gyda chwi yn wastad. **Amen.**

*Neu:*

Bydded i gariad Duw a thangnefedd ein Harglwydd Iesu Grist

eich cysuro a sychu ymaith yn dyner bob deigryn o’ch llygaid.

Bendithied yr Hollalluog Dduw chwi,

Dad, Mab ac Ysbryd Glân. **Amen.**

*Neu:*

Tynned cariad yr Arglwydd Iesu chwi ato’i hun,

cryfhaed nerth yr Arglwydd Iesu chwi yn ei wasanaeth,

llanwed llawenydd yr Arglwydd Iesu eich calonnau;

a bendith Duw hollalluog,

y Tad a’r Mab a’r Ysbryd Glân,

a fo yn eich plith ac a drigo gyda chwi yn wastad. **Amen.**

**Amlinelliad o’r Drefn ar gyfer Gwasanaeth Coffa**

Gellir dod o hyd i’r cynnwys ar gyfer y gwasanaeth hwn yn y ffeiliau Adnoddau Angladd ar wefan yr Eglwys yng Nghymru:

<https://www.churchinwales.org.uk/cy/publications/liturgy/Funeral_Services_2008/>

**Y DOD YNGHYD**

* Y mae’r gweinidog yn croesawu’r bobl ac yn cyflwyno’r gwasanaeth.
* Gellir defnyddio brawddegau o’r Ysgrythur.
* Gellir dweud y Colect yma neu yn ystod y Gweddïau.

**DARLLENIADAU A PHREGETH**

* Defnyddir darlleniad neu ddarlleniadau o’r Beibl.
* Gall salmau ddilyn y darlleniadau.
* Traddodir Pregeth.
* Gellir defnyddio caneuon a darlleniadau eraill.
* Gellir rhoi teyrngedau.

**GWEDDÏAU**

Fel rheol, bydd y gweddïau yn dilyn y drefn hon:

* Diolchgarwch am fywyd yr ymadawedig;
* Gweddi dros y rhai sy’n galaru;
* Gweddi am barodrwydd i fyw yng ngoleuni tragwyddoldeb.

**CYFLWYNO A FFARWELIO**

Pan fo’r amgylchiadau’n briodol, cyflwynir, mewn geiriau a awdurdodwyd, y sawl a fu farw i Dduw.

**YR ANFON ALLAN**

* Dywedir Gweddi’r Arglwydd.
* Gall y gwasanaeth ddiweddu gyda bendith.

*Os digwydd Gwasanaeth Coffa oddi mewn i weinyddiad o’r Cymun Bendigaid, dilynir yr adrannau priodol i’r rhan honno o’r gwasanaeth.*